«Չորրորդ ինքնիշխանություն»-ը գրում է. -«Հեռուստահաճախականությունների մրցույթի արդյունքները իսկապես ցնցող էին: Ոչ այն իմաստով, իհարկե, որ «Ա1+»-ին եթեր չտրամադրեցին. դրանում որեւէ մեկը չէր էլ կասկածում: Ցնցող էր այն ցինիզմը, որով իշխանություններն արեցին դա: Հեռուստատեսության եւ ռադիոյի ազգային հանձնաժողովի (ՀՌԱՀ) 8 անդամներից 7-ը «Արմնյուզին» գնահատեցին 6, «Ա1+»-ին` 0: Իշխանությունները գիտեին, որ միջազգային «աղմուկ-աղաղակը» գալու է հիմնականում Եվրոպայից, դրա համար էլ դեմ էին տվել «Եվրոնյուզի» հաղորդումները վերահեռարձակողին` իբր տեսեք, եվրոպական արժեքները քարոզողին թողնում ենք եթերում, էլ ի՞նչ եք ուզում: Բայց հարց է ծագում. եթե այս օպերացիային այսքան խնամքով էին նախապատրաստվել, ինչո՞ւ վերջում ամեն ինչ «կացնային ձեւով» արվեց… Իսկ պատճառը, կարծում ենք, հետեւյալն է: Սերժ Սարգսյանն իր այդ պահվածքով փորձել է ցույց տալ, որ «փաթաթած ունի» միջազգային կառույցների գնահատականները եւ այնքան ինքնավստահ է, որ կարող է դեմոնստրատիվ կերպով արհամարհել միջազգային հանրությանը»: